ส่วนที่ 1

ข้อมูลสรุป (Executive Summary)

บริษัท ยูนิเวนเจอร์ จำกัด (มหาชน) (“บริษัทฯ”) จดทะเบียนก่อตั้งเมื่อวันที่ 13 สิงหาคม 2523
โดยมีวัตถุประสงค์เริ่มแรกเพื่อประกอบธุรกิจผลิตและจำหน่ายผลิตภัณฑ์ผงสังกะสีอ๊อกไซด์ (Zinc
Oxide) ภายใต้เครื่องหมายการค้า รูป “เตาเผา”
บริษัทฯเข้าจดทะเบียนในตลาดหลักทรัพย์แห่งประเทศไทย ในปี 2531 และนับตั้งแต่ปี 2544
เป็นต้นมา บริษัทฯได้ขยายการลงทุนในธุรกิจพัฒนาอสังหาริมทรัพย์อย่างต่อเนื่อง
พัฒนาโครงการอสังหาริมทรัพย์ที่มีศักยภาพแต่ประสบปัญหาการเงินให้สามารถดำเนินโครงการจนแล้วเสร็จ
โดยจัดตั้งบริษัทย่อยหรือร่วมทุนกับบริษัทผู้พัฒนาอสังหาริมทรัพย์ที่มีประสบการณ์
จากการเปลี่ยนแปลงและการขยายการลงทุนในธุรกิจพัฒนาอสังหาริมทรัพย์
บริษัทฯได้รับการอนุมัติจากตลาดหลักทรัพย์แห่งประเทศไทยให้ย้ายหมวดธุรกิจจาก
หมวดปิโตรเคมีและเคมีภัณฑ์ เป็น หมวดพัฒนาอสังหาริมทรัพย์ ในปี 2549
ปัจจุบันบริษัทฯมีทุนจดทะเบียน 944,528,490 หุ้น และทุนชำระแล้ว 763,267,134 หุ้น
มูลค่าที่ตราไว้หุ้นละ 1 บาท โดยมี บริษัท อเดลฟอส จำกัด เป็นผู้ถือหุ้นรายใหญ่ของบริษัทฯ
(ร้อยละ 51.29)

การดำเนินธุรกิจของบริษัทฯ บริษัทย่อย และบริษัทร่วม จำแนกประเภทธุรกิจหลักได้ดังนี้

1 ธุรกิจพัฒนาอสังหาริมทรัพย์

  อาคารชุดพักอาศัยเพื่อขาย ดำเนินการโดย บริษัท แกรนด์ ยูนิตี้ ดิเวลล็อปเมนท์ จำกัด
  (บริษัทฯถือหุ้นรวมทั้งทางตรงและทางอ้อมร้อยละ 60) มีผลงานพัฒนาโครงการ ภายใต้ชื่อ
  โครงการลุมพินี เพลส วอเตอร์คลิฟ โครงการลุมพินี ทาวน์โฮม รัชดา - พระราม 3
  โครงการลุมพินี สวีท รัชดา - พระราม 3 โครงการแกรนด์ เฮอริเทจ ทองหล่อ
  โครงการแกรนด์ พาร์ควิว อโศก และโครงการพาร์ควิว วิภาวดี (เฟส I II และ III)

  กองทุนรวม กินรีพร็อพเพอร์ตี้ (บริษัทฯถือหุ้นรวมทั้งทางตรงและทางอ้อมร้อยละ 99.88)
  ลงทุนพัฒนาโครงการบ้านอิงรัก โครงการสาทร เซเว่น เรสซิเดนท์ และโครงการนราทร เพลส

  หมู่บ้านจัดสรรเพื่อขาย (บ้านเดี่ยว ทาวน์เฮ้าส์ และโฮมออฟฟิศ) ดำเนินการโดย บริษัท
  ปริญเวนเจอร์ จำกัด (บริษัทฯถือหุ้นร้อยละ 49) ดำเนินการพัฒนาโครงการ ดิ ยูโรเปี้ยน ทาวน์
  อ่อนนุช และโครงการ ดิ นอร์ธเทิร์น ทาวน์ รังสิต

  ปัจจุบัน บริษัท เลิศรัฐการ จำกัด (บริษัทฯถือหุ้นร้อยละ 100) ได้สิทธิการเช่าที่ดิน
  บริเวณหัวมุมถนนวิทยุ เนื้อที่ 5-0-36.2 ไร่ อายุสิทธิการเช่า 34 ปี
  ขณะนี้อยู่ระหว่างการศึกษาในรายละเอียดของรูปแบบโครงการ ซึ่งจะพัฒนาเป็นโรงแรม
  และอาคารสำนักงาน ซึ่งจะมีพื้นที่รวมไม่น้อยกว่า 80,000 ตารางเมตร

  2 ธุรกิจผลิตและจำหน่ายผลิตภัณฑ์ผงสังกะสีอ๊อกไซด์ ดำเนินการโดยบริษัทฯ และบริษัท ไทย -
  ไลซาท จำกัด (บริษัทฯถือหุ้นร้อยละ 100)

3 ธุรกิจพลังงาน
มีลักษณะการดำเนินธุรกิจทั้งในรูปแบบของการลงทุนในธุรกิจบริหารและจัดการพลังงานจากแหล่งเชื้อเพลิงที่เป็นวัสดุเหลือใช้จากธรรมชาติร่วมกับเชื้อเพลิงที่ประหยัดและมีมลพิษต่ำ
และการให้บริการปรึกษาด้านวิศวกรรมจัดการและอนุรักษ์พลังงาน โดยผ่านบริษัท เอสโก้ เวนเจอร์
จำกัด (บริษัทฯถือหุ้นร้อยละ 75) และบริษัท เอ็กซ์เซลเล้นท์ เอ็นเนอร์ยี่ อินเตอร์แนชั่นแนล จำกัด
(บริษัทฯถือหุ้นร้อยละ 31.80)

4 ธุรกิจอื่นๆ ได้แก่

  ธุรกิจผู้แทนจำหน่ายเครื่องบันทึกเวลา ระบบควบคุมการเข้าออกอาคารและลิฟท์ผู้โดยสาร
  และอุปกรณ์ระบบควบคุมที่จอดรถ ภายใต้เครื่องหมายการค้า“AMANO” จากประเทศญี่ปุ่น
  ผ่านบริษัท ฟอร์เวิร์ด ซิสเต็ม จำกัด (บริษัทฯถือหุ้นร้อยละ 100)

  นอกจากนี้ ยังมีบริษัท ยูนิเวนเจอร์ คอนซัลติ้ง จำกัด และบริษัท ยูนิเวนเจอร์ แอสเซท
  แมเมนจเม้นท์ จำกัด (บริษัทฯถือหุ้นร้อยละ 100)
  ดำเนินธุรกิจในลักษณะการให้บริการที่ปรึกษาทางการเงินและการลงทุนอีกด้วย

สรุปผลการดำเนินงานรวมและฐานะการเงินรวม สำหรับระยะเวลา 3 ปี ที่ผ่านมา

  ------------------------------------- ----------- ----------- -----------
                                        ปี 2550      ปี 2549      ปี 2548

  รายได้รวม                              1,537.31    1,558.96    1,107.23

  ต้นทุนขาย                               1,265.70    1,259.74    867.11

  กำไรสุทธิ                               100.95      146.41      117.98

  สินทรัพย์รวม                             2,159.50    1,555.86    1,501.11

  หนี้สินรวม                               221.84      158.11      235.65

  ส่วนของผู้ถือหุ้นรวม                        1,937.66    1,397.75    1,265.46

  อัตราส่วนกำไรขั้นต้น (%)                   12.93       12.53       8.88

  อัตราส่วนกำไรสุทธิ (%)                    6.52        9.39        10.66

  มูลค่าตามบัญชีต่อหุ้น (บาทต่อหุ้น)              2.54        2.63        2.40

  กำไรสุทธิต่อหุ้น (บาทต่อหุ้น)                 0.16        0.28        0.22
  ------------------------------------- ----------- ----------- -----------

รายได้รวมส่วนใหญ่มาจากการธุรกิจผลิตและจำหน่ายผลิตภัณฑ์ผงสังกะสีอ๊อกไซด์
คิดเป็นสัดส่วนประมาณร้อยละ 88.55 ของรายได้รวมทั้งหมด
จากราคาขายที่ปรับตัวสูงขึ้นตามการปรับเพิ่มราคาสังกะสีแท่งในตลาดโลก รายได้จากธุรกิจ
อสังหาริมทรัพย์ คิดเป็นสัดส่วนประมาณร้อยละ 6 ของรายได้รวมทั้งหมด
จากการขายอสังหาริมทรัพย์และโอนกรรมสิทธิ์ให้ลูกค้าต่อเนื่องของโครงการเดิม

อัตรากำไรขั้นต้น อยู่ในอัตราร้อยละ 12.93 ซึ่งอยู่ในระดับเดียวกับปีก่อน อย่างไรก็ดี
กำไรสุทธิรวม ลดลงจากปีก่อน คิดเป็นร้อยละ 31
สาเหตุหลักเนื่องจากการรับรู้ส่วนแบ่งขาดทุนจากเงินลงทุนในบริษัทร่วม

สินทรัพย์รวม ณ สิ้นปี 2550 มีมูลค่าเท่ากับ 2,159.50 ล้านบาท
จากการเพิ่มขึ้นของเงินสดและรายการเทียบเท่าเงินสด
ซึ่งมาจากการเรียกชำระค่าหุ้นเพิ่มทุนในระหว่างปี
และการเพิ่มขึ้นของมูลค่าโครงการในระหว่างการพัฒนา (โครงการบริเวณหัวมุมถนนวิทยุ)
หนี้สินรวม 221.84 ล้านบาท
เพิ่มขึ้นจากเจ้าหนี้ตามภาระผูกพันของสัญญาเช่าที่ดินระยะยาวโครงการบริเวณหัวมุมถนนวิทยุ

โครงสร้างเงินทุน ณ สิ้นปี 2550 มีอัตราสภาพคล่องและอัตราส่วนสภาพคล่องหมุนเร็วอยู่ในระดับ
7.45 เท่า และ 6.20 เท่า ตามลำดับ
ซึ่งอยู่ในเกณฑ์ที่ดีมีสภาพคล่องสูงมากและอยู่ในระดับใกล้เคียงกับปีก่อน
สาเหตุเนื่องจากบริษัทฯมีเงินสดรับจากการเพิ่มทุนและอยู่ในระหว่างการดำเนินการที่จะใช้ในการขยายธุรกิจ

( ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์ )